1.  ความเสี่ยงจากความไม่เพียงพอของเงินทุนหมุนเวียน

เมื่อปลายปี 2552
บริษัทได้ตัดสินใจแก้ปัญหาการขาดสภาพคล่องอันมีสาเหตุหลักมาจากโครงการขนาดใหญ่ที่มีปัญหา
ผ่านกระบวนฟื้นฟูกิจการเพื่อปกป้องธุรกิจหลัก (Core Business) ของบริษัทไว้
เนื่องจากธุรกิจหลักของบริษัทยังคงดำเนินอยู่อย่างปกติ
เงินรับจากลูกค้าจะนำมาใช้ในส่วนของการดำเนินงานปัจจุบันและจ่ายชำระเจ้าหนี้ตามแผนฟื้นฟูกิจการซึ่งได้รับการอนุมัติจากศาลฯเมื่อต้นปี
2554 ขณะนี้บริษัทมีสภาพคล่องดีมาก
เนื่องจากภาระหนี้เก่าของบริษัทได้รับการขยายระยะเวลาการชำระหนี้เป็นระยะเวลา 8-10ปี

2.  ความเสี่ยงจากอัตราแลกเปลี่ยน

บริษัทนำเข้าวัตถุดิบบางส่วนจากต่างประเทศทำให้มีหนี้สินเป็นเงินตราต่างประเทศ
ในขณะเดียวกันบริษัทมีรายได้จากการขายสินค้าในต่างประเทศในรูปเงินตราต่างประเทศเช่นกัน
บริษัทจึงบริหารความเสี่ยงโดยใช้วิธี Natural Hedge ได้ส่วนหนึ่ง
อย่างไรก็ตามยังคงมีความเสี่ยงจากอัตราแลกเปลี่ยนที่เกิดจากผลต่างระหว่างยอดซื้อและยอดขาย
จึงอาจเกิดผลกระทบทั้งด้านบวกและด้านลบต่อบริษัท เพื่อเป็นการลดความเสี่ยง
บริษัทจึงมีนโยบายซื้อขายเงินตราต่างประเทศล่วงหน้า (Forward contract)
และเครื่องมือทางการเงินด้านอื่นๆ เพื่อป้องกันความเสี่ยงของอัตราแลกเปลี่ยนที่อาจเกิดขึ้น

3.  ความเสี่ยงเกี่ยวกับความเชื่อมั่น

เนื่องจากสินค้าของบริษัทเป็นสินค้าทุน
บริษัทมีนโยบายที่จะส่งมอบสินค้าและบริการที่มีคุณภาพสูงภายใต้ระยะเวลาที่กำหนด
และภายใต้งบประมาณของลูกค้า
การเข้าสู่กระบวนการฟื้นฟูกิจการของบริษัททำให้มีความเสี่ยงที่ลูกค้าบางกลุ่มจะเกิดความไม่มั่นใจเรื่องความมั่นคงของบริษัท
ที่ผ่านมาผู้บริหารได้ไปชี้แจงและให้ความมั่นใจกับลูกค้าด้วยตัวเอง
ซึ่งในช่วงที่บริษัทอยู่ในกระบวนการฟื้นฟูกิจการนั้นยฃ
ได้พิสูจน์แล้วว่าบริษัทสามารถดำเนินการและส่งมอบงานได้ตามสัญญา
ยังคงมีแต่ลูกค้าบางกลุ่มซึ่งองค์กรมีข้อกำหนดไม่ให้จัดซื้อและจัดจ้างบริษัทที่อยู่ภายใต้แผนฟื้นฟูกิจการ
ทำให้บริษัทสูญเสียโอกาสในส่วนนี้ไปบ้าง

4.  ความเสี่ยงจากการผันผวนของราคาวัตถุดิบ

เหล็กและสเตนเลสถือว่าเป็นวัตถุดิบหลักที่สำคัญในการผลิตของบริษัท
บริษัทจึงมีความเสี่ยงจากการผันผวนของราคาวัตถุดิบและสินค้าขาดตลาดในบางช่วง
บริษัทมีการกำหนดคณะทำงานวางแผนการใช้วัตถุดิบ (Planning Team)
เพื่อให้การบริหารสินค้าคงคลังมีประสิทธิภาพมากขึ้นและมีการเสาะหาแหล่งผลิตและผู้ขายรายใหม่ทั้งในประเทศและต่างประเทศเพื่อกระจายความเสี่ยงและเพื่อให้เกิดการแข่งขันราคาของผู้ขาย
นอกจากนี้บริษัทฯ
ได้เจรจากับลูกค้าบางรายและระบุลงในสัญญาว่าหากราคาวัตถุดิบหลักเปลี่ยนแปลงไปเกินกว่า %
ที่ได้ตกลงกัน บริษัทจะปรับราคางาน

5.  ความเสี่ยงจากการพึ่งพาลูกค้าหรือผู้จัดจำหน่ายรายใหญ่

ในด้านการพึ่งพาลูกค้า
บริษัทมีลูกค้ากระจายในหลายธุรกิจเป็นจำนวนมากจึงไม่มีความเสี่ยงจากการพึ่งพาลูกค้ารายใหญ่
อีกทั้งในด้านของการพึ่งพาผู้จัดจำหน่ายรายใหญ่
บริษัทสามารถจัดหาวัตถุดิบได้จากทั้งในประเทศและต่างประเทศและมีการบริหารจัดการเรื่องจัดซื้ออยู่อย่างต่อเนื่อง
จึงไม่ได้มีความเสี่ยงจากการพึ่งพาผู้จัดจำหน่ายรายใหญ่เช่นกัน

6.  ความเสี่ยงในการพึ่งพาผู้บริหาร

เนื่องจากกลุ่มผู้บริหารปัจจุบันซึ่งเป็นผู้ก่อตั้งบริษัท
เป็นกลุ่มที่มีประสบการณ์ในธุรกิจและเป็นที่รู้จักและได้รับการยอมรับอย่างกว้างขวางในเรื่องการสร้าง
Know How ของบริษัท ซึ่งคุณสมบัติดังกล่าวมีส่วนสำคัญที่ทำให้บริษัทได้รับการไว้วางใจจากลูกค้า
ทำให้บริษัทมีความเสี่ยงด้านความอยู่รอดในกรณีที่มีการเปลี่ยนแปลงผู้บริหาร

อย่างไรก็ตาม
บริษัทมีนโยบายการกระจายอำนาจในการบริหารงานโดยมีคณะกรรมการบริหารและผู้อำนวยการฝ่ายต่าง
ๆ ที่มีความรู้ความสามารถที่เหมาะสมเพื่อดูแลในสายงานต่าง ๆ
ทำให้ลดความเสี่ยงในการพึ่งพาผู้บริหารลงได้

7.  ความเสี่ยงจากคดีฟ้องร้อง

บริษัทได้ยื่นฟ้องลูกค้า บจ.ทีพีเค เอทานอล เมื่อวันที่ 29 กรกฎาคม 2552
และได้ตั้งสำรองหนี้สงสัยจะสูญของลูกหนี้รายนี้ไว้แล้ว
ซึ่งแสดงว่าบริษัทได้สะท้อนความเสียหายทั้งหมดไว้ในงบการเงินปี 2552 แล้ว ต่อมาวันที่ 29
ธันวาคม 2554 ศาลมีคำสั่งยกฟ้อง ขณะนี้บริษัทอยู่ระหว่างดำเนินการยื่นอุทธรณ์
การดำเนินการตามกระบวนการของศาล อาจต้องใช้ระยะเวลาพอสมควรกว่าคดีจะสิ้นสุด

ลูกค้า บจ.ทีพีเค เอทานอล
ได้ยื่นขอรับชำระหนี้ค่าเสียหายอันเกิดมาจากความล่าช้าในการทำโครงการเมื่อวันที่ 28 มกราคม
2553 จำนวน 2,972 ล้านบาท และบริษัทได้ดำเนินการโต้แย้งหนี้ดังกล่าว ต่อมาวันที่ 16 มกราคม
2556 เจ้าหน้าที่พิทักษ์ทรัพย์ ได้มีคำสั่งให้บริษัทจ่ายค่าเสียหายดังกล่าวจำนวน 623 ล้านบาท
ขณะนี้บริษัทอยู่ระหว่างดำเนินการยื่นอุทธรณ์คำสั่งเจ้าหน้าที่พิทักษ์ทรัพย์
ซึ่งอาจต้องใช้ระยะเวลาพอสมควร กว่าคดีจะสิ้นสุดเช่นกัน
อย่างไรก็ตามบริษัทได้กำหนดแผนการจ่ายชำระไว้ในแผนฟื้นฟูกิจการแล้วตามรายละเอียดในข้อ
4.4.11 หากบริษัทต้องชำระหนี้ตามคำสั่งศาล
แต่การจ่ายดังกล่าวจะเริ่มจ่ายเมื่อบริษัทได้ชำระหนี้แก่เจ้าหนี้กลุ่มอื่นๆตามแผนครบถ้วนแล้ว